РЕШЕНИЕ НА СЪВЕТА
от 7 юли 2009 година
относно наличието на прекомерен дефицит в Малта
(2009/587/ЕО)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 104, параграф 6 от него,
като взе предвид препоръката на Комисията,
като взе предвид съображенията, представени от Малта,
като има предвид, че:
(1)
Съгласно член 104 от Договора държавите-членки трябва да избягват прекомерния държавен дефицит.
(2)
Пактът за стабилност и растеж се основава на целта за осигуряване на стабилни публични финанси като средство за укрепване на условията за ценова стабилност и за висок устойчив растеж, водещ до създаване на трудова заетост.
(3)
Процедурата при прекомерен дефицит (ППД) съгласно член 104 от Договора, уточнена в Регламент (ЕО) № 1467/97 на Съвета от 7 юли 1997 г. за определяне и изясняване на прилагането на процедурата при прекомерен дефицит (1), който е част от Пакта за стабилност и растеж, предвижда вземане на решение за наличието на прекомерен дефицит. Протоколът относно процедурата при прекомерен дефицит, приложен към Договора, съдържа допълнителни разпоредби, свързани с прилагането на ППД. С Регламент (ЕО) № 3605/93 на Съвета (2) се установяват подробни правила и определения за прилагането на разпоредбите на посочения протокол.
(4)
Реформата на Пакта за стабилност и растеж от 2005 г. имаше за цел засилване на ефективността и икономическата му основа, както и запазване на устойчивостта на публичните финанси в дългосрочен план. По-специално тя имаше за цел да се гарантира, че икономическите и бюджетните условия се отчитат изцяло на всеки етап от ППД. По този начин Пактът за стабилност и растеж осигурява рамката за подкрепа на държавната политика за бързо възстановяване на стабилното състояние на бюджета, като в същото време се отчита икономическата ситуация.
(5)
Член 104, параграф 5 от Договора изисква Комисията да изпрати становище на Съвета, ако счита, че в дадена държава-членка е налице или може да възникне прекомерен дефицит. Като взе предвид доклада си в съответствие с член 104, параграф 3 от Договора и становището на Икономическия и финансов комитет в съответствие с член 104, параграф 4 от Договора, Комисията заключи, че в Малта е налице прекомерен дефицит. Ето защо на 24 юни 2009 г. Комисията изпрати на Съвета становище по отношение на Малта (3).
(6)
В член 104, параграф 6 от Договора се предвижда, че Съветът следва да разгледа всички съображения, които заинтересованата държава-членка желае да представи, преди да реши след цялостна оценка дали е налице прекомерен дефицит. В случая с Малта цялостната оценка води до заключенията, посочени в настоящото решение.
(7)
Съгласно данните, нотифицирани от малтийските власти през март 2009 г. и впоследствие утвърдени от Евростат, консолидираният държавен дефицит в Малта е достигнал 4,7 % от БВП през 2008 г., което е много по-висока от референтната стойност от 3 % от БВП. Дефицитът не е близо до референтната стойност от 3 % от БВП, а превишението над референтната стойност не може да бъде определено като извънредно по смисъла на Договора и на Пакта за стабилност и растеж. По-конкретно то не е вследствие на извънредно събитие или на значителен икономически спад през 2008 г. по смисъла на Договора и на Пакта за стабилност и растеж. В действителност растежът на реалния БВП между 2005 и 2007 г. е над 3 % годишно, което е значително над потенциалния растеж. Икономическият растеж се забавя през 2008 г., но остава положителен на равнище 1,6 % и съгласно последните данни е преразгледан във възходяща посока на 2,5 %. Освен това превишението на референтната стойност не може да се счита за временно явление. Според прогнозата на службите на Комисията от пролетта на 2009 г. съотношението на дефицита се очаква да намалява, но да продължи да бъде над праговата стойност през периода на прогнозата, като достигне до 3,6 % от БВП през 2009 г., и при условие че политиката остане непроменена, до 3,2 % от БВП през 2010 г. Следователно определеният в Договора критерий за дефицита не е изпълнен.
(8)
Брутният държавен дълг се задържа над референтната стойност от 60 % от БВП след 2003 г. и достигна 64,1 % от БВП през 2008 г. Според прогнозата на службите на Комисията от пролетта на 2009 г. консолидираният държавен дълг се очаква да расте и да достигне почти 69 % през 2010 г. Не може да се счита, че съотношението на дълга намалява значително и се приближава до референтната стойност със задоволителни темпове по смисъла на Договора и на Пакта за стабилност и растеж. Следователно определеният в Договора критерий за дълга не е изпълнен.
(9)
Съгласно член 2, параграф 4 от Регламент (ЕО) № 1467/97 „значимите фактори“ могат да бъдат взети предвид на етапите, водещи до вземане на решение на Съвета за наличието на прекомерен дефицит в съответствие с член 104, параграф 6 от Договора, само ако е изпълнено изцяло двойното условие - дефицитът да бъде близо до референтната стойност и превишението над референтната стойност да бъде временно. В случая с Малта двойното условие не е изпълнено. Следователно значимите фактори не са взети предвид на етапите, водещи до настоящото решение,
ПРИЕ НАСТОЯЩОТО РЕШЕНИЕ:
Член 1
От цялостната оценка следва, че в Малта е налице прекомерен дефицит.
Член 2
Адресат на настоящото решение е Република Малта.
Съставено в Брюксел на 7 юли 2009 година.